Predkladacia správa

Ministerstvo zdravotníctva Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky o verejnej minimálnej sieti poskytovateľov zdravotnej starostlivosti na základe Plánu legislatívnych úloh vlády Slovenskej republiky na rok 2008. 

Účelom predloženého návrhu nariadenia vlády Slovenskej republiky je ustanoviť verejnú minimálnu sieť poskytovateľov ambulantnej zdravotnej starostlivosti a poskytovateľov ústavnej zdravotnej starostlivosti na území Slovenskej republiky. Predložený návrh zohľadňuje počet obyvateľov príslušného územia, geografické, demografické podmienky ako aj chorobnosť, úmrtnosť a migráciu na príslušnom území. 

Návrh nariadenia vlády ustanovuje verejnú minimálnu sieť poskytovateľov ambulantnej zdravotnej starostlivosti vyjadrenú počtom lekárskych miest alebo počtom sesterských miest na počet obyvateľov. Pri ustanovení verejnej minimálnej siete poskytovateľov ambulantnej zdravotnej starostlivosti v odboroch pediatria, geriatria, gynekológia je zohľadnená aj veková štruktúra obyvateľov. Nariadenie vlády je vytvorené na základe analýzy, ktorú vykonala pracovná skupina pre optimalizáciu siete poskytovateľov ambulantnej zdravotnej starostlivosti zriadená na Ministerstve zdravotníctva Slovenskej republiky, a ktorej členovia boli zástupcovia zo zdravotných poisťovní, z Asociácie nemocníc Slovenska, a zo Slovenskej lekárskej komory. V analýze pracovná komisia pri stanovení smerných čísel zohľadňovala viaceré kritéria ako: počet všetkých návštev poistencov u jedného lekára v príslušnom špecializačnom odbore za obdobie jedného roka ako aj za jeden deň, dĺžku vyšetrenia jedného poistenca, počet návštev poistencov za jeden deň na jedno dnes existujúce lekárske miesto, počet opakovaných návštev jedného poistenca na jedno dnes existujúce lekárske miesto a jednotlivé prepočty urobila samostatne pre každý samosprávny kraj. Až po takýchto prepočtoch stanovila konečné číslo v jednotlivých špecializačných odboroch tak,  ako sú stanovené v jednotlivých prílohách.
  
Návrhom nariadenia vlády sa ustanovuje verejná minimálna sieť poskytovateľov  ústavnej zdravotnej starostlivosti vyjadrená minimálnym počtom lôžok poskytovateľov ústavnej zdravotnej starostlivosti v príslušných špecializačných pracoviskách na územie Slovenskej republiky a na územie príslušných krajov Slovenskej republiky.

Návrh nariadenia vlády Slovenskej republiky určuje pevnú sieť poskytovateľov ústavnej zdravotnej starostlivosti v rámci verejnej minimálnej siete, ktorí poskytujú ústavnú zdravotnú starostlivosť na príslušnom území na poskytovanie neodkladnej zdravotnej starostlivosti a určuje koncovú sieť poskytovateľov ústavnej zdravotnej starostlivosti v rámci verejnej minimálnej siete, ktorí poskytujú ústavnú zdravotnú starostlivosť na  špecializačných pracoviskách na príslušnom území.

Návrh nariadenia vlády Slovenskej republiky o verejnej minimálnej sieti poskytovateľov zdravotnej starostlivosti nebude mať dopad na štátny rozpočet, rozpočty samosprávnych krajov a obcí.

	Návrh nariadenia vlády bol predmetom medzirezortného pripomienkového konania, ktoré sa konalo v termíne od 16. júna 2008 do 8. júla 2008 . Vyhodnotenie  medzirezortného pripomienkového konania je súčasťou predkladaného materiálu. Návrh nariadenia vlády sa predkladá s rozpormi s pripomienkujúcimi subjektmi, ktorí sú uvedení vo vyhlásení predkladateľa. 

           Rozpory sa nepodarilo odstrániť s Protimonopolným úradom Slovenskej republiky, Asociáciou organizácií zdravotne postihnutých občanov Slovenskej republiky, Asociáciou nemocníc Slovenska a Asociáciou zamestnávateľských zväzov a združení vo veci určenia koncovej siete, či jej doplnenia. Ďalej so Slovenskou komorou sestier a pôrodných asistentiek vo veci zaradenia pôrodnej asistentky do verejnej minimálnej siete, Úradom pre dohľad nad zdravotnou starostlivosťou, Bratislavským samosprávnym krajom, Košickým samosprávnym krajom, Slovenskou lekárskou komorou, Asociáciou všeobecných lekárov pre deti a dorast, ktorí žiadajú zvýšiť minimálny počet ambulantnej všeobecnej zdravotnej starostlivosti a ambulantnej špecializovanej zdravotnej starostlivosti. 

          Rozpory sa nepodarilo odstrániť ani so Slovenskou lekárskou spoločnosťou a jej odbornou spoločnosťou pre klinickú farmakológiu vo veci zaradenia odboru klinickej farmakológie do verejnej minimálnej siete, so Združením miest a obcí vo veci zohľadňovania regionálnych potrieb pre verejnú minimálnu sieť, so Združením zdravotných poisťovní Slovenskej republiky, so zdravotnými poisťovňami Dôvera, a.s., Apollo, a.s., Union, a.s. vo veci prepočtu smerných čísel ambulantnej zdravotnej starostlivosti a ústavnej zdravotnej starostlivosti na počet poistencov zdravotných poisťovní.

          Návrh nariadenia vlády prerokovala Legislatívna rada vlády  Slovenskej republiky dňa 3. decembra 2008 a nové znenie nariadenia vlády dňa 9. decembra 2008. Jej pripomienky sú do návrhu nariadenia vlády zapracované.